Diari Oficial de la Generalitat Valenciana


Sumari del DOGV 6043, del 25-06-2009 (2009/7321)

RESOLUCIÓ de 4 de juny de 2009, del conseller d'Infraestructures i Transport, de la nova convocatòria pública per al desplegament i l'execució del Pla Eòlic de la Comunitat Valenciana.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6043

Data del DOGV
:   25-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7321


Data del document
:   04-06-2009

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * ajuda pública
    * energia eòlica
    * programa d'actuació
    * energia elèctrica

RESOLUCIÓ de 4 de juny de 2009, del conseller d'Infraestructures i Transport, de la nova convocatòria pública per al desplegament i l'execució del Pla Eòlic de la Comunitat Valenciana. [2009/7321]  
  
\* \* \* \* \*  
Vistes les sol·licituds presentades en el marc de la nova convocatòria pública per al desplegament i l'execució del Pla Eòlic de la Comunitat Valenciana efectuada mitjançant una Orde de la Conselleria d'infraestructures i Transport, de 6 de març de 2008.  
Antecedents de fet  
1. Per Acord de 26 de juliol de 2001 del Consell, es va aprovar el Pla Eòlic de la Comunitat Valenciana, en compliment del que establix la disposició addicional novena de la Llei 9/1999, de 30 de desembre, de Mesures Fiscals, Gestió Administrativa i Financera, i d'Organització de la Generalitat Valenciana. El Pla Eòlic de la Comunitat Valenciana, que té la naturalesa de pla d'acció territorial de caràcter sectorial dels regulats en la Llei 4/2004, de 30 de juny, de la Generalitat, d'Ordenació del Territori i Protecció del Paisatge, té com a objecte regular la instal·lació de parcs eòlics en les zones qualificades d'aptes per a la finalitat esmentada d'acord amb el que establixen les normes del mateix pla.  
2. Per Orde de 6 de març de 2008, de la Conselleria d'Infraestructures i Transport, es realitza una nova convocatòria pública per al desplegament i l'execució del pla eòlic, i es van presentar les sol·licituds següents:  
3. Constituïda la comissió de selecció de projectes de plans especials, plans energètics i estudis d'impacte ambiental del Pla Eòlic de la Comunitat Valenciana prevista en el punt segon de l'Acord d'aprovació del pla eòlic, esta, el 2 de juny de 2009, va acordar aprovar l'informe de proposta de selecció basat en el procediment específic i en els criteris establits a este efecte de conformitat amb l'article 7 de les Normes del Pla Eòlic de la Comunitat Valenciana, de l'aplicació dels quals s'ha obtingut una proposta per a la selecció de les empreses sol·licitants per a cada una de les zones establides en la convocatòria que conté l'esmentada Orde de 6 de març de 2008.  
4. El 2 de juny de 2009, la comissió de selecció va efectuar proposta a la Conselleria d'Infraestructures i Transport d'acord amb el que establix l'article 7 de les Normes del Pla Eòlic de la Comunitat Valenciana.  
Fonaments de dret  
1. La present resolució té com a objecte seleccionar els projectes de plans especials d'ordenació de les zones per a la implantació de parcs eòlics, plans energètics i estudis d'impacte ambiental considerats més idonis, dins del procediment de lliure concurrència per a la instal·lació de parcs eòlics en les zones delimitades pel Pla Eòlic de la Comunitat Valenciana, convocat per Orde de la Conselleria d'Infraestructures i Transport, de 6 de març de 2008.  
2. L'article 7 de les Normes del Pla Eòlic de la Comunitat Valenciana establix que "acabat el termini per a la presentació de sol·licituds, en la seu de la Conselleria d'Infraestructures i Transport, es constituirà la comissió de selecció dels projectes, prevista en l'acord d'aprovació del pla pel Consell. Esta comissió examinarà els distints projectes presentats i podrà sol·licitar l'ampliació de l'estudi d'impacte ambiental previst en l'article 23 del Decret 162/1990 i, si és el cas, una altra documentació i informes sectorials i de les altres administracions afectades. Motivadament els valorarà i proposarà, d'acord amb els criteris que s'establisquen, a la Conselleria d'Infraestructures i Transport que sotmeta a informació pública els projectes de plans especials d'ordenació de les zones per a la implantació de parcs eòlics, plans energètics i estudis d'impacte ambiental presentats que es consideren més idonis per a cada una de les zones previstes pel Pla Eòlic de la Comunitat Valenciana i, si és el cas, desestime els altres".  
3. La comissió de selecció de projectes va aprovar els criteris de valoració els quals es classifiquen en tres grups: criteris que resolen la prioritat dels solapaments produïts en les distintes zones aptes, criteris límit d'aprofitament de les actuacions industrials proposades i criteris de compliment obligatori.  
Els primers oferixen, a través d'unes ràtios puntuades i ponderades, un nivell de prioritat per promotor, de tal forma que, com a conseqüència de l'aplicació s'obté una ordenació de tal nivell de prioritat per a la selecció en l'adjudicació de les zones sol·licitades. Les ràtios esmentades són de naturalesa energètica (eficiència energètica, inversió en actuacions de naturalesa energètica, concentració eòlica, producció energètica i grau de preparació) i de naturalesa industrial i tecnològica associada, impuls de l'activitat local i compensació de les estratègies d'actuació (inversió de naturalesa industrial i tecnològica, ocupació generada en actuacions de servici més actuacions de l+D, grau de relació de les actuacions de naturalesa industrial i tecnològica proposades relatives al sector productiu eòlic, grau d'impuls de les energies renovables, grau d'innovació tecnològica, impuls de l'activitat econòmica local i contribució a les estratègies d'actuació ambientals, socials, etc.) definides en el pla eòlic.  
Els criteris límit d'aprofitament de les actuacions industrials proposades, definits després de l'anàlisi de la documentació presentada per les empreses sol·licitants, tenen com a objecte obtindre el màxim benefici per a la Comunitat Valenciana dels plans industrials associats a les sol·licituds presentades.  
Els criteris de compliment obligatori són relatius a les condicions d'eficiència energètica i tècniques de les instal·lacions proposades i les circumstàncies dels seus emplaçaments.  
En virtut del que s'ha exposat anteriorment i, a proposta de la comissió de selecció de projectes, esta Conselleria d'Infraestructures i Transport resol:  
Primer  
El procediment de lliure concurrència relatiu a la convocatòria prevista en l'Orde de 6 de març de 2008, per la qual es realitza una nova convocatòria pública per al desplegament i l'execució del Pla Eòlic de la Comunitat Valenciana, selecciona els projectes de plans especials d'ordenació de les zones per a la implantació de parcs eòlics, plans energètics i estudis d'impacte ambiental considerats més idonis per a cada una de les zones previstes pel Pla Eòlic de la Comunitat Valenciana i que corresponen a les empreses sol·licitants següents:  
Zona 1: Sistemas Energéticos de Levante SA amb 86 MW i Med Wind Energy SL amb 12 MW  
Zona 2: Sistemas Energéticos de Levante SA amb 108 MW i Med Wind Energy SL amb 21  
Zona 3: Sistemas Energéticos de Levante SA amb 104 MW i Med Wind Energy SL amb 9 MW.  
Segon  
Notificar les condicions particulars a cada una de les empreses seleccionades per a ajustar la documentació esmentada a la present resolució.  
Tercer  
Els promotors dels projectes seleccionats queden subjectes al compliment de les condicions següents:  
A) Els promotors dels projectes seleccionats hauran de complir tant els compromisos industrials i tecnològics com els de contribució a les estratègies d'actuació del Pla Eòlic de la Comunitat Valenciana en la forma i en els terminis que es determinen en les condicions particulars de la notificació de selecció i en els plans energètics seleccionats, per al desenvolupament, vigilància i execució dels quals podrà ser exigible la subscripció de convenis o acords amb les administracions o organismes públics corresponents.  
B) Els promotors dels projectes seleccionats hauran de constituir en el termini d'un mes des de l'endemà de la publicació de la present resolució, com a garantia del compliment de les obligacions que li corresponen, una fiança comprensiva per un costat del 2% del pressupost total de les instal·lacions dels parcs eòlics, que li serà tornada quan s'expedisca l'acta de posada en servici d'estos, i d'un altre, de l'import íntegre de les instal·lacions d'evacuació conjunta per lots de zones, per a garantir la seua execució subsidiària per l'administració, que li serà tornada quan estes s'executen, amb un màxim del 3% del pressupost total de les instal·lacions dels parcs eòlics. Tot això en virtut del que disposa l'article 17 de les Normes del Pla.  
C) Les autoritzacions administratives dels parcs eòlics i de les instal·lacions d'evacuació s'atorgaran pel termini màxim de dos anys, prorrogables a instància motivada del promotor i en qualsevol cas estaran condicionades al compliment dels compromisos a què es referix l'apartat A).  
D) La transmissió dels drets derivats de la present resolució o de les aprovacions o autoritzacions administratives que s'atorguen en el desplegament i l'execució del pla eòlic requeriran autorització administrativa, que es concedirà després de la comprovació prèvia dels requisits de capacitat legal, tècnica i econòmica de l'adquirent i el compromís per la seua banda d'assumir totes les obligacions que corresponen al transmetent.  
E) A fi de garantir el compliment del que disposa l'article 11 de les Normes del Pla Eòlic de la Comunitat Valenciana, els promotors seleccionats estaran obligats a notificar els canvis accionarials que es produïsquen des de la publicació de la present resolució.  
Quart  
L'incompliment de qualsevol de les condicions imposades en la present resolució podrà donar lloc a la revocació total o parcial respecte al promotor que les incomplisca, després de la tramitació prèvia del corresponent expedient amb audiència a l'interessat, i podrà comportar l'obligació de desmantellament de les instal·lacions executades fins a eixe moment, llevat que l'incompliment es produïsca per causa justificada segons el parer de l'administració.  
La no-aprovació dels plans especials o dels plans energètics de zona, així com la revocació de les corresponents resolucions d'aprovació d'estos, podrà suposar la revocació total o parcial de la present resolució quant al promotor afectat.  
La revocació de la present resolució pels motius expressats en els paràgrafs anteriors no donarà dret a cap indemnització.  
Cinqué  
D'acord amb el que disposa l'apartat segon de l'Orde de 6 de març de 2008, la present resolució s'atorga sense perjuí del resultat de la tramitació administrativa dels projectes que cal realitzar posteriorment, així com de la capacitat de la xarxa elèctrica per a acollir l'energia generada.  
Sisé  
Desestimar la resta de sol·licituds no seleccionades en la nova convocatòria pública per al desplegament i l'execució del Pla Eòlic de la Comunitat Valenciana.  
- Capital Energy Centro Norte SLU: instal·lació de parcs eòlics en la zona 1.  
- Energías Especiales Valencianas SL: instal·lació de parcs eòlics en les zones 1, 2 i 3.  
- Sistemas Energéticos de Levante SA: instal·lació de parcs eòlics en les zones 1, 2 i 3 no seleccionats.  
- Med Wind Energy SL: instal·lació de parcs eòlics en les zones 1, 2 i 3 no seleccionats.  
La present resolució és definitiva en via administrativa i en contra podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació, d'acord amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 4 de juny de 2009.-El conseller d'Infraestructures i Transport: Mario Flores Lanuza.